<classify> WAZIRI wa Habari, Utamaduni, Sanaa na Michezo, Dk Harrison Mwakyembe, ameongoza mamia ya waombolezaji kuuaga mwili wa aliyekuwa mtangazaji wa Clouds FM, Ephraim Kibonde 47 aliyezikwa katika makaburi ya Kinondoni jijini Dar es Salaam.Awali, nyumbani kwa wazazi wa marehemu, Rais mstaafu Jakaya Kikwete alifika kuhani msiba huo akifuatana na mkewe mama Salma.Watu wengine waliojitokeza makaburini hapo ni pamoja na Mkuu wa Mkoa wa Dar es Salaam, Paul Makonda, Mkuu wa Wilaya ya Ilala, Sophia Mjema, Mkuu wa Wilaya ya Handeni, Godwin Gondwe, Mbunge wa Kigoma Mjini, Zitto Kabwe na Mwenyekiti wa kampuni za IPP, Reginald Mengi akiwa na Mkewe Jaqueline Mengi.Mwakyembe alisema kuwa Wizara imeguswa na kifo cha Kibonde na imeungana na familia, wafanyakazi na wanahabari kuomboleza kifo cha Kibonde na kuongeza kuwa Kibonde alikuwa zaidi ya mtangazaji kwa kuwa alikuwa pia akiendesha mijadala mikubwa kuhusu masuala ya kijamii, siasa, uchumi na mengine mengi.Juzi, Rais John Magufuli alituma salamu za rambirambi kwa familia ya Kibonde zilizowasilishwa na Waziri Mkuu, Kassim Majaliwa nyumbani kwa baba mzazi wa Kibonde, Mbezi Beach.Majaliwa amesema kuwa Rais Magufuli ni mpenzi wa kipindi cha Jahazi ambacho Kibonde alikisimamia kwa ufanisi mkubwa akisaidiana na mtangazaji mwenzake Gadner Habash.Waziri Mkuu alisema binafsi aliposikia habari za msiba huo hakuamini na alijiuliza mara mbili mbili kama ni kweli ametuacha na kuwa Kibonde alifanya kazi nzuri kwenye msiba wa Ruge na sasa na yeye anazikwa.Kibonde alikuwa mmoja kati ya watangazaji wa luninga wa mwanzo nchini akihudumu kwenye kituo cha luninga cha CTN kabla ya kuhamia Channel Ten na kisha Clouds Media Group.Kifo cha Kibonde kimekuja siku chache baada ya kampuni hiyo kupatwa na msiba wa aliyekuwa Mkurugenzi wa Utafiti na Vipindi wa kampuni hiyo, Ruge Mutahaba.Kibonde alitumia kipaji chake cha utangazaji kufanya hata shughuli za ushereheshaji MC kazi aliyoifanya hata kwenye msiba wa Ruge tangu siku ya kuagwa kwa Ruge kwenye viwanja vya Karimjee Dar es Salaam kabla ya kwenda Gymkhana Bukoba mkoani Kagera na Kijijini Kiziru.Kwa mujibu wa taarifa ya Mganga Mkuu wa Mkoa wa Mwanza Dk Thomas Rutachunzibwa, Kibonde amefariki dunia wakati akipelekwa katika hospitali ya Rufaa ya Bugando kutokea hospitali ya Uhuru zote za mkoani humo.Kifo chake kimekuja ikiwa ni takribani miezi nane baada ya kifo cha mkewe Sarah kilichosababishwa na saratani na kuzikwa makaburi ya Kinondoni, Dar es Salaam. Kibonde alizaliwa Agosti 1972 na ameacha watoto watatu ambao ni Junior, Hilda na Illaria.  <topic>: KITAIFA 